Na podlagi 21. člena zakona o lokalni samoupravi (Uradni list RS, št. 72/93, 57/94, 14/95, 26/97, 70/97, 10/98, 74/98, 51/02 in 108/03) in 109. člena statuta občine Šenčur  (Ur. list, RS, št. 9/04) izdaja župan občine Šenčur 
NAVODILO

o dodeljevanju enkratne socialne pomoči v občini Šenčur 
1. člen

S tem navodilom  občina Šenčur  določa: upravičence do dodelitve enkratne socialne pomoči; višino enkratne socialne pomoči; pogoje in postopek dodelitve enkratne socialne pomoči. 

2. člen

Upravičenci do enkratne socialne pomoči so državljani Republike Slovenije, ki imajo prijavljeno stalno prebivališče v občini Šenčur  in v občini Šenčur  tudi stalno prebivajo in jim je zaradi trenutne materialne ogroženosti (težke bolezni, nesposobnosti za pridobitno delo, elementarne nesreče in drugih posebnih okoliščin, ki bi lahko ogrožale preživetje posameznika ali družine) nujno potrebna pomoč, izkoristili pa so že vse zakonske možnosti za rešitev stiske in so se znašli v posebnih socialnih razmerah, tako da potrebujejo enkratno socialno pomoč.

3. člen

Enkratna socialna pomoč po tem navodilu je enkratna denarna pomoč in se dodeli enkrat letno.

4. člen

Enkratna socialna pomoč je namenjena:

· nakupu šolskih potrebščin, kurjave in ozimnice, podaljšano bivanje, šolska kosila,

· doplačilu šole v naravi,

· doplačilu zdravstvenih storitev, ki so nujno potrebne, pa jih ne pokriva ZZZS,

· ob elementarnih nesrečah ali smrti,

· druge posebne socialne potrebe posameznika ali družine.

5. člen

Višina enkratne socialne pomoči je najmanj 10.000,00 SIT in največ 50.000,00 SIT, v primeru elementarne nesreče pa je največji znesek 200.000,00 SIT.

Enkratna socialna pomoč se nakaže upravičencem v gotovini ali v funkcionalni obliki. Pomoč se lahko dodeli tudi drugi osebi ali ustanovi.

6. člen

Postopke ugotavljanja upravičenosti do dodelitve enkratne socialne pomoči vodi Center za socialno delo  v Kranju in jih le ta  posreduje občini Šenčur.

Vlagatelji oziroma njihovi zakoniti zastopniki vlagajo vloge za dodelitev enkratne socialne pomoči na obrazcu vloge  na Občini Šenčur, Kranjska c. 11, Šenčur.

Vlogi so dolžni priložiti vsa potrebna dokazila o izpolnjevanju pogojev v skladu z zakonom o socialnem varstvu in s tem navodilom.

7. člen

V postopku dodelitve enkratne socialne pomoči se uporablja zakon, ki ureja splošni upravni postopek.

Pri odločanju o dodelitvi enkratne socialne pomoči se poleg določb tega navodila smiselno uporabljajo tiste določbe zakona, ki ureja področje socialnega varstva, ki se nanašajo na denarno socialno pomoč.

O upravičenosti do dodelitve in višini enkratne socialne pomoči odloči Občinska uprava z odločbo v roku 15 dni od prejema mnenja Centra za socialno delo o upravičenosti do dodelitve socialne pomoči. Zoper izdano odločbo je možna pritožba v roku petnajstih dni od prejema odločbe. O pritožbi zoper odločbo odloča župan občine Šenčur.

8. člen

Občina Šenčur  letno zagotavlja sredstva za dodelitev enkratne socialne pomoči do višine sprejetega proračuna za tekoče leto.

9. člen

Občina Šenčur sklene za izvajanje tega navodila s Centrom za socialno delo Kranj  pogodbo, v kateri se določijo medsebojne pravice in obveznosti.

10. člen

To navodilo se začne uporabljati in veljati naslednji dan po objavi v Uradnem vestniku Gorenjske.

